Onkološki inštitut Ljubljana, na podlagi 43. člena Zakona o raziskovalni in razvojni dejavnosti (Ur. l. RS, št. 22/06–uradno prečiščeno besedilo, 61/06 – Zdru-1, 112/2007, 9/2011 in [57/12](http://www.uradni-list.si/1/objava.jsp?urlurid=20122409) - ZPOP-1A) in Pravilnikom o postopkih (so)financiranja, ocenjevanja in spremljanju izvajanja raziskovalne dejavnosti (Ur. l. RS, št. 52/16, v nadaljevanju: Pravilnik) objavlja

**JAVNI RAZPIS ZA KANDIDATA ZA MLADEGA RAZISKOVALCA PRI ZNANEM MENTORJU V LETU 2017**.

1. Predmet javnega razpisa

Predmet javnega razpisa je izbor kandidatov za financiranje usposabljanja mladega raziskovalca za pridobitev doktorata znanosti, pri izbranem mentorju za raziskovalno področje Onkologija.

1. **Mentorji in prosta mesta**

Prijavitelji se lahko prijavijo na razpisana mesta pri izbranem glavnem mentorju navedenem v nadaljevanju, v okviru znanstvenih ved in na izbranih raziskovalnih področjih.

Če je prijavljenih za kandidata za mladega raziskovalca pri mentorju več, se ti razvrstijo glede na doseženo skupno oceno po kriterijih izbire. Izbran je najbolje ocenjeni prijavitelj. V primeru, da izbrani kandidat odstopi oziroma zavrne mesto kandidata mladega raziskovalca, se za kandidata za mladega raziskovalca izbere naslednji prijavitelj glede na skupno doseženo oceno. Izbira je dokončna po tem, ko Onkološki inštitut Javno agencijo za raziskovalno dejavnost RS obvesti o rezultatih javnega razpisa.

Predstavitev mentorjev:

* **prof. dr. Gregor Serša, univ.dipl.biol.**

***Raziskovalno področje mentorja*** : Onkologija, tumorska biologija, diagnostika raka

Delo bo potekalo v okviru programske skupine P3-0003 Razvoj in ovrednotenje novih terapij za zdravljenje malignih tumorjev. Skupini se ukvarjata s translacijskimi raziskavami na področju raka in raziskavami  zgodnjega odkrivanja in zdravljenja predrakavih sprememb in raka.

V diagnostiki raka se uporabljajo različni testi s katerimi želimo odkriti bolezen v čim bolj zgodnji fazi, da lahko raka preprečimo ali popolnoma pozdravimo. Za zgodnje odkrivanje predrakavih in rakavih sprememb materničnega vratu se v okviru državnega presejalnega programa ZORA v Sloveniji uporablja bris materničnega vratu za citološki pregled, ki ne daje več zadovoljivih rezultatov.  Z raziskavami želimo ugotoviti katere nove metode so bolj učinkovite in bi jih bilo možno umestiti v program ZORA ob načrtovani presoji za spremembo presejalne politike do leta 2021. Mladi raziskovalec se bo tekom usposabljanja spoznal z metodami priprave tekočinskih vzorcev, imunocitokemičnimi barvanji, molekularnimi testi vključno z genotipizacijo HPV in epidemiološkimi in statističnimi metodami za klinično vrednotenje učinkovitosti teh testov. Poudarek bo na testiranju  medija za tekočinsko citologijo, ki bo omogočal številne teste iz enega vzorca. Študij bo potekal na študijskem programu UL Biomedicina, temeljna medicinska smer, mladi raziskovalec pa bo vključen v domače in mednarodne projekte, ki se izvajajo v okviru programske skupine.

* **prof. dr. Janez Žgajnar, dr. med.**

***Raziskovalno področje mentorja*** : Onkologija, kirurgija, genetsko svetovanje

Delo bo potekalo v okviru programske skupine P3-0352 - Družine s povišano ali visoko ogroženostjo za raka: svetovanje, odkrivanje mutacij in preprečevanje raka. Področje dela mladega raziskovalca bo predvsem analiza ukrepov, ki jih izvajamo na OI Ljubljana za nosilce mutacij povezanih s pogostim zbolevanjem za rakom dojk. Pri tem bo v ospredju analiza kirurških profilaktičnih posegov , njihova dinamika skozi čas ter izhodi zdravljenj. Še posebej se bomo osredotočili na profilaktične mastektomije, časovno dinamiko odločitev žensk za ta poseg, stopnjo rekonstrukcij ter izhodi kirurških zdravljenj. Analiza bo potekala po podskupinah glede na morebitno že zbolele ali zdrave nosilke, družinsko anamnezo, drugih značilnosti žensk ter tip mutacij. Enako bomo pregledali tudi profilaktične ovariektomije pri tej skupini žensk. Drugo področje bo obsegalo pregled rezultatov druge skupine ukrepov pri nosilkah mutacij, to so pogoste kontrole pri posameznicah, ki se niso odločile za preventivno kirurgijo. Zanimajo nas rezultati teh kontrol tudi v časovni dinamiki, ko se smernice za program kontrolnih preiskav spreminjajo. Rezultati tega raziskovanja bodo omogočili pregled za Slovenijo specifičnega vzorca odločitev žensk ob soočanju z dedno ogroženostjo. Omogočali bo tudi vpogled v morebitne razlike po določenih podskupinah teh žensk in glede na klinične izhode načrtovanje spremenjenih strategij na področju Slovenije v prihodnje.

Študij bo potekal na študijskem programu UL Biomedicina, temeljna medicinska smer, mladi raziskovalec pa bo vključen v domače in mednarodne projekte, ki se izvajajo v okviru programske skupine.

Študijsko področje mladega raziskovalca: medicina, onkološka kirurgija, onkološko genetsko svetovanje

* **dr. Urška Kamenšek, univ. dipl. biol.**

***Raziskovalno področje mentorice*** : Onkologija, onkologija, biotehnologija, imunologija, mikroskopija

Delo bo potekalo v okviru programske skupine P3-0003 Razvoj in ovrednotenje novih terapij za zdravljenje malignih tumorjev. Skupina se ukvarja s translacijskimi raziskavami na področju raka, predvsem z razvojem antiangiogenih in imunomodulatornih genskih terapij in DNA vakcinacij samih ali v kombinaciji s standardnimi zdravljenji, kot je npr. radioterapija. V raziskavah genske terapije se bo uporabljalo različne vrste plazmidne DNA in različne vrste dostavnih sistemov (elektroporacija ter drugi fizikalni ali biološki načini vnosa v tarčne celice), ki so primerni tudi za uporabo v kliničnih študijah. Mladi raziskovalec se bo tekom usposabljanja spoznal z velikim številom različnih metod od molekularno bioloških do različnih testov na celičnih kulturah rakavih in normalnih celicah, ter živalskih modelov. Poudarek bo na uporabi konfokalne mikroskopije za spremljanje fizioloških procesov in vivo. Študij bo potekal na študijskem programu UL Biomedicina, temeljna medicinska smer, mladi raziskovalec pa bo vključen v domače in mednarodne projekte, ki se izvajajo v okviru programske skupine.

Študijsko področje mladega raziskovalca: biologija, mikrobiologija, biokemija, farmacija, medicina, veterina, biotehnologija...

1. Mladi raziskovalec mora izpolnjevati naslednje pogoje:
   * Ima najmanj univerzitetno izobrazbo ustrezne smeri, doseženo po študijskem programu, sprejetem v Republiki Sloveniji pred 11. junijem 2004, in povprečno oceno vseh izpitov in vaj (brez diplome) najmanj 8,00 ter izpolnjuje pogoje za vpis na podiplomski študij tretje stopnje,

**ali**

* + ima izobrazbo, doseženo po študijskem programu, druge stopnje ustrezne smeri, sprejetem v Republiki Sloveniji po 11. juniju 2004, in povprečno oceno vseh izpitov in vaj na študijskem programu prve stopnje in študijskem programu druge stopnje najmanj 8,00 (upošteva se tudi ocena diplomskega in magistrskega dela)

**ali**

* + ima magisterij, dosežen po magistrskem študijskem programu, sprejetem v Republiki Sloveniji pred 11. junijem 2004

**ali**

* + ima glede na prvo, drugo in tretjo alinejo primerljivo izobrazbo, doseženo na univerzah v tujini

**in**

* + **starost do vključno 28 let** (upošteva se letnica rojstva); starostna meja se dvigne nad 28 let, če je mladi raziskovalec brez finančne podpore že opravil eno oziroma dve leti podiplomskega študija tretje stopnje, in sicer se za vsak opravljen letnik doda eno leto.

Če se kandidat za mladega raziskovalca ob sklenitvi pogodbe vpisuje v drugi oziroma tretji letnik študijskega programa tretje stopnje, povprečna ocena dodiplomskega študija po študijskem programu, sprejetem v Republiki Sloveniji pred 11. junijem 2004, oziroma povprečna ocena vseh izpitov in vaj študijskega programa prve stopnje in študijskega programa druge stopnje ni pomembna. Če ima kandidat opravljen magisterij, dosežen po magistrskem študijskem programu, sprejetem v Republiki Sloveniji pred 11. junijem 2004, povprečna ocena dodiplomskega študija ni pomembna.

Če je kandidat za mladega raziskovalca izkoristil dopust iz naslova zavarovanja za starševsko varstvo v trajanju najmanj šestih mesecev, pri čemer se za enega otroka upošteva eno leto, se starostna meja dvigne nad 28 let. Enako velja za daljšo, najmanj šestmesečno dokumentirano bolezensko odsotnost kandidata.

Ne financirajo se kandidati za mlade raziskovalce, ki se ob podpisu pogodbe vpisujejo v dodatno leto študijskega programa tretje stopnje oziroma so navedeni status že izkoristili, kandidatov, ki so prek agencije že bili financirani v programu mladih raziskovalcev, in kandidatov, ki že imajo opravljen doktorat znanosti.

1. **Merila za ocenjevanje kandidatov**
   * povprečna študijska ocena vseh izpitov in vaj (brez diplome) na univerzitetnem študijskem programu, sprejetem v Republiki Sloveniji pred 11. junijem 2004, oziroma na študijskem programu prve stopnje in študijskem programu druge stopnje, opravljenih mora biti najmanj 80 odstotkov vseh izpitov in vaj;
   * že zaključen magisterij, dosežen po magistrskem študijskem programu, sprejetem v Republiki Sloveniji pred 11. junijem 2004
   * vpis v študijski program tretje stopnje;
   * prejete nagrade oziroma priznanja;
   * objavljeni članki;
   * sodelovanje pri raziskovalnem delu
   * ocena razgovora s kandidatom
2. **Čas financiranja**

Javna agencija za raziskovalno dejavnost Republike Slovenije financira usposabljanje mladih raziskovalcev do doktorata znanosti, in sicer:

* največ štiri leta, če so vpisali študijski program tretje stopnje.
* največ tri leta, če so vpisali študijski program tretje stopnje na medicini. Če mladi raziskovalec po tem roku ni pridobil statusa specializanta, mu agencija še eno leto financira usposabljanje na študijskem programu tretje stopnje.

Kategorija cene efektivne ure raziskovalnega dela za mladega raziskovalca se določi na podlagi kategorije cene efektivne ure raziskovalnega dela programske skupine mentorja. Tako določena kategorija cene efektivne ure raziskovalnega dela velja za celotno obdobje usposabljanja.

Agencija skrajša dobo financiranja, navedeno v prvem odstavku tega člena, za eno leto, če je mladi raziskovalec ob podpisu pogodbe vpisan v drugi letnik študijskega programa tretje stopnje, in za dve leti, če je vpisan v tretji letnik študijskega programa tretje stopnje.

RO pošlje dokazilo o uspešnem zaključku usposabljanja v roku enega leta po koncu financiranja oziroma v roku dveh let, če je mladi raziskovalec s področja medicine, ki po izteku odobrene dobe financiranja pridobi status pripravnika, specializanta.

Predvideni začetek financiranja usposabljanja mladih raziskovalcev s strani Javne agencije za raziskovalno dejavnost Republike Slovenije bo, v skladu z Obvestilom št. 6316-1/2017-282 z dne 24. 4. 2017) predvidoma 1. oktober 2017, glede na proračunske možnosti. . Način financiranja in drugi pogoji usposabljanja mladih raziskovalcev bodo določeni v pogodbi o (so)financiranju raziskovalne dejavnosti v letu 2017.

1. **Prijava mora vsebovati**

* Življenjepis,
* Dokazilo o :
* opravljeni diplomi, doseženi po študijskem programu, sprejetem v Republiki Sloveniji pred 11. junijem 2004:
* fotokopija diplome s celotno prilogo k diplomi[[1]](#footnote-1)

**ali**

* opravljenem študijskem programu prve stopnje in študijskem programu druge stopnje
* *za 1. stopnjo:* fotokopija diplome s celotno prilogo k diplomi;
* *za 2. stopnjo*: fotokopija diplome s celotno prilogo k diplomi1
* oziroma potrdilo o zagovoru magisterija, doseženega po magistrskem študijskem programu, sprejetem v Republiki Sloveniji pred 11. junijem 2004,

**in**

* **prilogo k diplomi** oziroma prilogi k diplomama, če se kandidat za mladega raziskovalca vpisuje v prvi letnik študijskega programa tretje stopnje,
* oziroma **potrdilo** o opravljenih izpitih in vajah, če mlademu raziskovalcu diploma še ni bila podeljena (Velja v primeru, ko ima kandidat opravljenih najmanj 80% vseh izpitov in vaj. Pri tem mora oddati prav tako uradno **potrdilo o povprečni oceni**, iz katerega je razvidno število vseh študijskih obveznosti in do tedaj opravljenih izpitov in vaj (brez diplome) na študijskem programu, sprejetem v RS pred 11. junijem 2004, ali na študijskem programu prve in študijskem programu druge stopnje ter **pisno izjavo**, da bo diplomiral in Onkološkemu inštitutu do 15. 9. 2017 predložiti **potrdilo o diplomiranju** in **potrdilo o opravljenih vseh izpitih in vajah**).

**in**

* potrdilo o vpisu na akreditiran doktorski študijski program v RS, če je prijavitelj že vpisan;
* V kolikor kandidat za mladega raziskovalca ni opravil študijskega programa prve stopnje oziroma študijskega programa druge stopnje oziroma magistrskega študija v Republiki Sloveniji, mora poslati tudi:

1. **odločbo** visokošolskega zavoda o priznavanju tujega izobraževanja za namen izobraževanja v Republiki Sloveniji (Če prijavitelj še nima prej omenjene odločbe, priloži **pisno izjavo**, da bo pridobil odločbo in predložil fotokopijo odločbe do 15. 9. 2017 (prijavitelji naj upoštevajo, da postopek priznavanja po Zakonu o vrednotenju in priznavanju izobraževanja (Ur. l. RS, št. 87/11, 97/11 – popr.) lahko traja 2 meseca);

**in**

1. in **pretvorbo** povprečne ocene vseh izpitov in vaj študijskega programa prve stopnje oziroma študijskega programa druge stopnje glede na sistem ocenjevanja, ki se izvaja na visokošolskih zavodih v Republiki Sloveniji, ki jo pripravi RO, kjer se izvaja usposabljanje, upoštevaje sistem ocenjevanja v tujini opravljenega izobraževanja

Prijavitelji **lahko** priložijo tudi naslednje priloge:

* dokazilo o prejeti univerzitetni Prešernovi nagradi ali Prešernovi nagradi članice oziroma tej nagradi enakovredni drugi nagradi članice;
* dokazilo o avtorstvu ali soavtorstvu znanstvenih člankov;
* kandidatov opis dosedanjega sodelovanja pri razvojno-raziskovalnem delu.

**7. Način prijave in rok za oddajo vlog**

**Rok za oddajo popolnih vlog je petek, 30. 6. 2017.** Vloge se pošljejo priporočeno po pošti na naslov: **Onkološki inštitut Ljubljana, Kadrovska služba, Zaloška 2, 1000 Ljubljana,** lahko pa se oddajo tudi osebno v Kadrovsko službo Onkološkega inštituta do dne**, 30. 6. 2017, do 14. ure**. Nepravočasne vloge bodo z obvestilom zavržene. Vloge z nepravilno označeno ovojnico ne bodo predmet izbire in bodo vrnjene pošiljatelju.

Vloge morajo prijavitelji dostaviti v zaprti ovojnici z oznako »**NE ODPIRAJ – PRIJAVA«** ter **z oznako »javni razpis za mladega raziskovalca v letu 2017, ime in priimek mentorja ter ime in priimek prijavitelja«**.

Izbor kandidatov, ki se prijavijo na javni razpis Onkološkega inštituta, opravi inštitut v soglasju z izbranim mentorjem. Mentor preveri izpolnjevanje pogojev kandidatov ter jih pisno oceni glede na postavljena merila za ocenjevanje.

Onkološki inštitut Ljubljana bo sklenil delovno razmerje z izbranim mladim raziskovalcem za določen čas usposabljanja za pridobitev doktorata znanosti, v skladu z določbami Pravilnika.

Prijavitelji so dolžni spremljati vsa obvestila, informacije in navodila v zvezi s predmetnim razpisom, ki jih Onkološki inštitut objavi na svojem spletnem naslovu: www.onko-i.si, ter ta obvestila, informacije in navodila upoštevati kot sestavni del javnega razpisa.

*Tujci lahko izpolnjujejo prijavo v angleškem jeziku.*

**8. Odpiranje vlog**

Odpiranje vlog zaradi pričakovanega večjega števila vlog ne bo javno. Odpiranje vlog se izvede v prostorih Onkološkega inštituta v petih delovnih dneh od izteka roka za oddajo vlog.

V primeru formalno nepopolnih vlog bodo prijavitelji v roku 8 dni od odpiranja vlog pisno pozvani k dopolnitvi vloge. Prijavitelji bodo lahko vlogo dopolnili v roku 5 delovnih dni od prejema poziva za dopolnitev. Vloga, ki je prijavitelj ne bo dopolnil v roku v skladu s pozivom za dopolnitev, se v nadaljnjih postopkih ne bo obravnavala.

**9. Ocenjevanje vlog**

Izpolnjevanje pogojev prijaviteljev v skladu s 3. točko javnega razpisa preverijo mentorji, h katerim se prijavitelji prijavljajo, ter pisno ocenijo prijavitelje glede na postavljena merila iz 4. točke javnega razpisa.

**10. Obveščanje o izboru**

Prijavitelji bodo o izidu javnega razpisa obveščeni v roku 40 dni od datuma odpiranja vlog.

**11. Razpisna dokumentacija**

Razpisna dokumentacija (besedilo razpisa, navodilo, obrazci oz. priloge) je z dnem objave javnega razpisa na Zavodu RS za zaposlovanje (http://www.ess.gov.si/) dosegljiva na spletni strani Onkološkega inštituta (www.onko-i.si).

\*Izraz mladi raziskovalec je zapisan v moški slovnični obliki in je uporabljen kot nevtralen za ženske in moške.

1. če prijavitelj do prijave še ni diplomiral mora podati pisno izjavo, da bo diplomiral in predložil potrdilo o opravljeni diplomi s prilogo k diplomi do vključno **15. 9. 2017**; [↑](#footnote-ref-1)